
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind ratificarea Acordului între România şi Banca Europeană pentru Reconstrucţie şi Dezvoltare, pentru finanţarea Proiectului de modernizare a reţelei energetice feroviare, semnat la Bucureşti la 19 decembrie 2005, cu care comisia noastră a fost sesizată în fond cu adresa Biroului Permanent nr.  PL.x. 200 din 22 martie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind ratificarea Acordului între România 
şi Banca Europeană pentru Reconstrucţie şi Dezvoltare, pentru finanţarea 
Proiectului de modernizare a reţelei energetice feroviare, 
semnat la Bucureşti la 19 decembrie 2005
Cu adresa nr. PL.x. 200 din 22 martie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind ratificarea Acordului între România şi Banca Europeană pentru Reconstrucţie şi Dezvoltare, pentru finanţarea Proiectului de modernizare a reţelei energetice feroviare, semnat la Bucureşti la 19 decembrie 2005.

La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru industrii şi servicii şi Comisiei pentru politică externă.
Prezentul proiect de Lege are ca obiect de reglementare ratificarea Acordului între România şi Banca Europeană pentru Reconstrucţie şi Dezvoltare, pentru finanţarea Proiectului de modernizare a reţelei energetice feroviare, semnat la Bucureşti la 19 decembrie 2005.
Împrumutul acordat de Banca Europeană pentru Reconstrucţie şi Dezvoltare pentru finanţarea acestui Proiect este în valoare de 22,5 mil. EUR şi va fi rambursat într-o perioadă de 12 ani din care 4 ani este perioada de graţie.

A fost aleasă, pentru acest împrumut, opţiunea de rată variabilă pentru dobândă menţinându-se şi posibilitatea, ca Împrumutatul să poată opta pentru varianta de dobândă cu rată fixă.

Comisioanele aplicabile acestui împrumut sunt standard B.E.R.D. şi au în vedere următoarele: comision iniţial 1% din valoarea împrumutului, comision de angajament 0,5% pe an la suma netrasă, comision de anulare sau de rambursare anticipată de 0,125% şi comision de întârziere a plăţii de 2% peste rata dobânzii.

Proiectul de modernizare a reţelei energetice feroviare are următoarele obiective importante:

- achiziţionarea şi instalarea echipamentelor de electrificare, pentru patru centre de electrificare;
- achiziţionarea a opt vehicule de întreţinere a liniei de contact şi pentru intervenţii;

- servicii de consultanţă pentru supervizarea instalării echipamentelor.

Proiectul va fi finanţat de la B.E.R.D. cu 22,5 mil. Euro, care va acoperi 100% şi de la Guvernul României, de la bugetul de stat prin bugetul Ministerului Transporturilor, Construcţiilor şi Turismului cu 4,2 mil. Euro.

Proiectul va fi implementat de către S.C. „Electrificare C.F.R.” S.A. care va fi desemnată ca agenţie de execuţie în ceea ce priveşte tragerile, achiziţiile, raportările şi realizarea obiectivelor Proiectului.

Acordul urmează ca, potrivit prevederilor art. 19 alin. (1) lit. a) din Legea nr. 590/2003 privind tratatele, să fie supus Parlamentului spre a-l ratifica prin Lege.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, din partea Ministerului Finanţelor Publice doamna Cucu Florinela – şef serviciu, doamna Ioniţă Magdalena – consilier şi din partea C.N. C.F.R. ELECTRIFICARE domnul Truică Ionel – director.
La lucrările comisiei au participat 20 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
In urma dezbaterii proiectului de Lege privind ratificarea Acordului între România şi Banca Europeană pentru Reconstrucţie şi Dezvoltare, pentru finanţarea Proiectului de modernizare a reţelei energetice feroviare, semnat la Bucureşti la 19 decembrie 2005, în şedinţa din data de 04.04.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
             Popescu Luminiţa

